CENวิ่งฉิวได้บริษัทลูกหนุนกำไร
หุ้น CEN วิ่งแรลลี ผู้บริหารระบุ ธุรกิจลูกหนุนตั้งเป้ารายได้ปีนี้โตไม่ต่ำกว่า 15%
11 ก.พ. 2556

หุ้น CEN วิ่งแรลลี ผู้บริหารระบุ ธุรกิจลูกหนุนตั้งเป้ารายได้ปีนี้โตไม่ต่ำกว่า 15% 
ราคาหุ้นบริษัท แคปปิทอล เอ็นจิเนียริ่ง เน็ตเวิร์ค (CEN) ปรับตัวขึ้นแรงต่อเนื่องกลางสัปดาห์ที่ผ่านมา จากราคาปิดวันที่ 5 ก.พ. ปิดที่ 3.30 บาท วิ่งทะลุ 4 บาท ขึ้นมาปิด 4.08 บาท เพิ่มขึ้น 23.64% มูลค่าซื้อขายหนาแน่นถึง 462 ล้านบาท 
นายวุฒิชัย ลีนะบรรจง ประธานเจ้าหน้าที่บริหาร บริษัท แคปปิทอลฯ กล่าวว่า ราคาหุ้น CEN ปรับตัวขึ้นไม่ทราบว่ามาจากสาเหตุอะไร แต่คาดว่ามาจากผลประกอบการบริษัทลูกหลายๆ บริษัท ซึ่ง CEN เป็นโฮลดิงส์ถือหุ้นอยู่ ทั้งบริษัท เอื้อวิทยา (UWC) บริษัท ระยองไวร์ และบริษัท เอ็นเนซอล ตั้งเป้ารายได้ CEN ปีนี้ไม่ต่ำกว่า 15% หรือ 2,000 ล้านบาท จากปี 2555 ซึ่งคาดว่ามีรายได้ 1,700 ล้านบาท 
นายวุฒิชัย กล่าวถึงบริษัท เอื้อวิทยา ว่า ผลิตและจำหน่ายเสาโครงเหล็ก เสาสายส่งไฟฟ้าแรงสูง เสาโทรคมนาคม โครงเหล็กสถานีไฟฟ้า ตลอดจนการชุบสังกะสี และจำหน่ายสินค้าส่งกำลังในอุตสาหกรรมต่างๆ ขณะนี้ UWC เตรียมประมูลสายส่งของการไฟฟ้าฝ่ายผลิตแห่งประเทศไทย กว่า 20 สาย มูลค่า 3,000 ล้านบาทเศษ 
ปัจจุบัน UWC มีงานในมือ 900 ล้านบาท ทั้งปี 2556 ตั้งเป้ามีรายได้ถึง 1,000 ล้านบาท เติบโตจากปีก่อนที่มีรายได้ 500-600 ล้านบาท ซึ่งรายได้ที่เพิ่มขึ้นมาจากการรับรู้รายได้งานในมือเต็มที่ จากการเซ็นสัญญางานในปลายปีที่ผ่านมา
นอกจากนี้ CEN ยังมีรายได้จากบริษัท เอ็นเนซอล ซึ่งมีรายได้จากโรงไฟฟ้าโคเจน 2 โรง รวม 11 เมกะวัตต์ ซึ่งผลิตไฟฟ้าขายให้กับบริษัท ปูนซิเมนต์ไทย ปีที่ผ่านมามีรายได้ขายไฟ 300 ล้านบาท คาดว่าปีนี้รับรู้รายได้เพิ่มเป็น 500 ล้านบาท หลังจากโรงไฟฟ้าโรงที่ 2 รับรู้รายได้เต็มกำลัง ตั้งเป้าทำโรงไฟฟ้าให้ได้ 20 เมกะวัตต์ ขณะนี้อยู่ระหว่างศึกษาทำโรงไฟฟ้าโซลาร์เซลล์ และโรงไฟฟ้าจากชีวมวล หรือไบโอแมท
แหล่งข่าวจากกรรมการ UWC กล่าวว่า UWC ขยายธุรกิจมาทำพัฒนาอสังหาริมทรัพย์ เริ่มจากการเข้าซื้อสินทรัพย์ซึ่งเป็นอาคารสูง 7 ชั้น เป็นตึกทรัพย์สิน มาพัฒนาเป็นพลาซาขาย ปัจจุบันมีผู้เช่าเต็มหมด รับรู้กำไรปีนี้ทันที 300 ล้านบาท 
นอกจากนี้ ยังเช่าที่ดินจากองค์การสะพานปลา เช่าที่ดินติดทะเลหัวหิน 3 ไร่ มาพัฒนาให้เช่า เก็บรายได้ค่าเช่าปีละกว่า 30 ล้านบาท คาดว่าภายใน 2 ปีคุ้มทุน จากสัญญาเช่ากว่า 10 ปี
“ราคาหุ้น CEN ที่ปรับตัวขึ้นมา คิดว่ามาจากราคาหุ้นที่ต่ำเกินไป จากมูลค่าแท้จริง 7 บาทกว่า และตัว CEN เป็นโฮลดิงส์ที่ถืออยู่ในบริษัทลูก 23 บริษัท ทำรายได้ทุกบริษัท หุ้นที่ปรับขึ้นมาจึงเกิดจากปัจจัยพื้นฐานของบริษัทลูก” แหล่งข่าวเปิดเผย
ปัจจุบันหุ้น CEN ยังติดอยู่ในเกณฑ์แคชบาลานซ์ (ต้องวางเงินสดทั้ง 100% ก่อนสั่งซื้อ) ซึ่งวันที่ 1 ก.พ. 2556 เป็นวันสุดท้าย ปัจจุบันบริษัทมีมูลค่าหุ้นทางบัญชีอยู่ที่ 2.82 บาท พีอีสูงถึง 87 เท่า